Period: Old Babylonian
Genre: Literary
Transliteration:
<SURFACE>
ud re-a-ta ud an ki-bi-ta...
ŋi₆ re-a-ta ŋi₆ an ki-bi-ta...
...mu nam...
...ba-tu-ud-da-a-ba
{d}ama{d}inana nam <unk> še₃ ba-tuku-a-ba
{d}ama{d}inana an ki-a ba-hal-hal-la-a-ba
{d}ama{d}inana...ba-a-peš u₃-tud-da-a-ba
diŋir kurum₆-ma-bi <unk>...unu₂-bi-še₃ ba-ab-keše₂-a-ba
diŋir šar₂-šar₂ kiŋ₂-ŋa₂ al-sug₂-ge-eš diŋir tur-tur du₂-lum im-il₂-il₂-e-ne
diŋir id₂ im dun-dun-u₃-ne sahar-bi ha-ra-li im-dub-dub-be₂-ne
diŋir im ar₃-ar₃-re-ne zi-bi inim am₃-ma-ŋar-re-ne
ud-ba ŋeštug₂ daŋal mud diŋir šar₂-šar₂ ŋal₂-ŋal₂
{d}en-ki-ke₄ engur burudₓ(U) a-sur-ra ki diŋir na-me šag₄-bi u₆ nu-um-me
ki-nu₂-ni i₃-nu₂ u₃ ku nu-um-zi-zi
diŋir er₂-ra im-pad-pad-ne a-nir ŋal₂ i₃-ak im-me-ne
lu₂ ku-ra i₃-nu₂-a-ra ki-nu₂-bi nu-um-zi-zi-ra
{d}namma-ke₄ ama palil u₃-tud diŋir šar₂-šar₂-ra-ke₄-ne
er₂-ra diŋir-re-e-ne dumu-ni-ir ba-ši-in-de₆
...mu-un-ši-nu₂-u₃-nam u₃ mu-un-ši-ku-ku-na-nam
...<unk> <unk>...
dim₃-me₂-er šu dim₂-dim₂-ma-zu...gu₂-bi im-tu₁₀-tu₁₀-ne
du₅-mu-ŋu₁₀ ki-nu₂-zu zig₃-ga...ma-al-la-zu-ta na-aŋ₂-kug-zu u₃-mu-e-kiŋ₂-ŋa₂
kiŋ₂-sig₁₀ dim₃-me₂-er-e-ne-ke₄...du₂-lum-bi ha-ba-tu-lu-ne
{d}en-ki-ke₄ inim ama-na {d}namma-ke₄ ki-nu₂-na ba-ta-zig₃
hal-an-kug niŋin₂ šag₄ kuš₂-u₃-da-na haš...
ŋeštug₂ ŋizzal en₃ tar...nam-kug-zu mud me-dim₂ niŋ₂-nam-ma <unk> <unk> <unk> <unk> im-ta-an-e₃
{d}en-ki-ke₄ a₂-ni ba-ši-in-de₆ ŋeštug₂ i₃-ni₁₀-ni₁₀-e
{d}en-ki-ke₄ mud me-dim₂ ni₂-te-a-na šag₄-bi ŋeštug₂-ta u₃-mu-ni-degₓ(RI)-ge
ama-ni {d}namma-ra gu₃ mu-un-na-de₂-e
ama-ŋu₁₀ mud mu-ŋar-ra-zu i₃-ŋal₂-la-am₃ <unk> sig₃ diŋir-re-e-ne keše₂-i₃
šag₄ im ugu abzu-ka u₃-mu-e-ni-in-šar₂
<unk> <unk> <unk> <unk> im mu-e-kir₃-kir₃-re-ne za-e me-dim₂ u₃-mu-e-ni-ŋal₂
{d}nin-mah-e an-ta-zu he₂-ak-e
{d}nin-imma₃ {d}šu-zi-an-na {d}nin-ma-da {d}nin-barag
{d}nin-mug {d}<unk> <unk> <unk> {d}nin-gun₃-na
tud-tud-a-zu ha-ra-gub-bu-ne
ama-ŋu₁₀ za-e nam-bi u₃-mu-e-tar {d}nin-mah <unk> sig₃-bi he₂-keše₂
...i₃-du₃ nam-lu₂-ulu₃...
...nam-lu₂-ulu₃...
...<unk> saŋ-e saŋ...
...dim₂-zu unu₆ <unk> zu ga-a-am₃
...<unk> e ŋiš-nu₁₁ mi-ni-in-il₂...
...sag₂ numun₂-e mi-ni-in-ri u₃-tud na-bi mu-degₓ(RI)
{d}en-ki-ke₄ kiŋ₂ ni₁₀-ni₁₀-da...mi-ni-in-la₂ šag₄-bi ba-hul₂
ama-ni {d}namma {d}nin-mah-še₃ ŋišbun na-am₃-ma-ni-in-ŋar
gu₂ <unk> <unk> <unk> <unk> nun-ne-ke₄ nam-tar gi saŋ ninda i-im-gu₇-e
an-e {d}en-lil₂-bi en {d}nu-dim₂-mud-e maš kug i-im-šeŋ₆-šeŋ₆
diŋir šar₂-šar₂-ra-ke₄-e-ne ka tar i-im-si-il-le-ne
en ŋeštug₂ daŋal-la a-ba-a ŋeštug₂ i₃-degₓ(RI)-ge
en gal {d}en-ki-ke₄ niŋ₂ ak-ak-zu-še₃ a-ba-a i₃-sig₁₀-ge
a-a tud-da-gin₇ me nam tar-tar-ra me za-e al-me-en-na
{d}en-ki-ke₄ {d}nin-mah-e kaš im-na₈-na₈-ne šag₄-bi ul mu-un-te
{d}nin-mah-e {d}en-ki-ra gu₃ mu-na-de₂-e
me-dim₂ na-aŋ₂-lu₂-ulu₃-ta sag₉-ge hul ma-al-la-a-kam
ki šag₄ gi₄-a-ŋu₁₀ na-aŋ₂-tar bi₂-ib-sig₁₀-ge bi₂-ib-hul-e
{d}en-ki-ke₄ {d}nin-mah-e mu-na-ni-ib-gi₄-gi₄
nam-tar šag₄-ge de₆-a-zu sag₉-ge hul ma-al ga-am₃-ši-ib₂-la₂
{d}nin-mah-e im ugu abzu-a šu-ni mu-ni-in-ti
lu₂ gi šu šu₂-šu₂ sa₂-sa₂-de₃ nu-gam lu₂-u₃ am₃-ma-ni-in-dim₂
{d}en-ki-ke₄ lu₂ gi šu šu₂-šu₂ sa₂-sa₂-de₃ nu-gam igi du₈-a-ni-ta
nam-bi i-ni-in-tar saŋ lugal-la-ke₄ am₃-ma-ni-in-gub
gi₄-bi ŋiš-nu₁₁ gi₄-gi₄ lu₂ u₆-e am₃-ma-ni-in-dim₂
{d}en-ki-ke₄ ŋiš-nu₁₁ gi₄-gi₄ lu₂ u₆-e igi...
nam-bi i-ni-in-tar nam-nar mi-ni-in-ba
...gal ušumgal-la igi lugal-la-ke₄...
peš-bi...hum ŋiri₃ dab₅-ba-a...peš-bi {lu₂}lil u₃-tud-bi lu₂-u₃...
...ŋiri₃ 2(diš) hum ŋiri₃ dab₅-ba igi...{d}en-ki-ke₄ {lu₂}lil u₃-tud-bi lu₂-u₃ igi du₈-a-ni-ta
kiŋ₂...kug-babbar-dim₂ me-lem₄-ma-ni...nam-bi i-ni-in-tar saŋ lugal-la-ke₄ im-ma-ši-in-gub
peš-gi lu₂ a sur-sur-ra...
{d}en-ki-ke₄ lu₂ a sur-sur-ra igi du₈-a-ni-ta
a mu₇-mu₇ mi-ni-in-tu₅ nam-tar su-bi am₃-ma-ni-in-zig₃
peš-peš-gi munus nu-u₃-tud am₃-ma-ni-in-dim₂
{d}en-ki-ke₄ munus nu-u₃-tud igi du₈-a-ni-ta
nam-bi mi-ni-in-tar e₂-mi₂-a-ke₄ am₃-ma-ni-in-du₃ uš-bar mu-ni-in-du₈ e₂-mi₂-a-kam am₃-ma-ši-in-dim₂
peš-bal-gi lu₂ su-ba ŋiš₃ nu-ŋar gal₄-la nu-ŋar am₃-ma-ni-dim₂
{d}en-ki-ke₄ lu₂ su-ba ŋiš₃ nu-ŋar gal₄-la nu-ŋar igi du₈-a-ni-ta
{d}nibru{ki} tiru-e mu-e mu-ni-in-sa₄-a
igi lugal-la-ke₄ gub-bu-de₃ nam-bi a-ma-ni-in-tar
{d}nin-mah-e im niŋin₂ šu-na ki-a mu-un-šub lul-aš lib mu-un-ŋar {d}en-ki-ke₄ im šu-niŋin₂-na ki-a in-šub lul-aš i₃-ni-gi
en gal {d}en-ki-ke₄ {d}nin-mah-a-ra gu₃...
lu₂ šu dim₂-ma-zu-še₃ nam-bi i-ni-in-tar ninda i-ni-in-šum₂
ŋe₂₆-e ga-na ga-mu-ra-ab-dim₂ za-e u₃-tud-bi nam-bi tar-ra-ab
{d}en-ki-ke₄ me-dim₂ saŋ-ŋa₂...ga ka šag₄-ba a-ma-ni-dim₂
{d}nin-mah-a-ra gu₃ mu-un-na-de₂-e
a ŋiš₃ ak šag₄ munus-a-ka ri-a a šag₄-ga-na munus-bi mu-un-u₃-tud a gan šag₄ munus-a-ka
{d}nin-mah...u₃-tud-bi-še₃ am₃-mi-ni-gub
munus-bi ud-bi...<unk> <unk>...<unk> šag₄-ba i-in-šub saŋ-bi-iš...
...i₃-si-ig
gi₄-bi u₄-mu-ul a-za-ad-bi gig-ga ki nam...bi gig-ga igi-bi gig-ga gu₂-bi gig-ga
zi til-til ti sur-sur mur gig-ga šag₄ gig-ga lipiš gig-ga
šu-bi a-za-ad la₂-la₂ ka-bi-še₃ ninda nu-ŋar murgu₂...ze₂-re
zag-še sur ŋiri₃ sur-sur a-gar₃ nu <unk> am₃-ma-ni-in-dim₂
{d}en-ki-ke₄ {d}nin-mah-ra gu₃ mu-na-de₂-e
lu₂ šu dim₂-ma-zu nam i-ni-in-tar ninda...
za-e lu₂ šu dim₂-ŋu₁₀-uš nam-bi tar-ra-ab ninda...
{d}nin-mah-e u₄-mu-ul igi...ba-e-gi₄
u₄-mu-ul mu-na-te en₃ mu-na-tar-tar-re dug₄-ga nu-zu-e
ninda gu₇-a-ni-še₃ mu-na-ab-de₆ šu nu-mu-na-da-gid₂-de₃
{ŋiš}gur₈-u₆ šag₄ nu-mu-na-nu₂ nu-mu-da-an-ŋal₂-ŋal₂
gub...nu-mu-da-nu₂ e₂...ninda...
{d}nin-mah-e {d}en-ki-ra inim-ma...
lu₂ šu dim₂-ma-zu lu₂ til₃-la in-nu lu₂...in-nu il₂-bi nu-mu-da
{d}en-ki-ke₄ {d}nin-mah-e mu-na-ni-ib-gi₄-gi₄
lu₂ gi šu sig-ra nam mi-ni-tar ninda mi-ni-in-šum₂
lu₂ ŋiš-nu₁₁ gi₄-gi₄-ra nam mi-ni-tar ninda mi-ni-in-šum₂
lu₂ ŋiri₃ hum dab₅-ra nam mi-ni-tar ninda mi-ni-in-šum₂
lu₂ a...nam mi-ni-tar...
munus...nam mi-ni-tar ninda...
lu₂...nam...
nin₉-ŋu₁₀...
...
<unk>...
...
aŋ₂-ŋa₂...
<unk> <unk>...
aŋ₂-ŋa₂...
aŋ₂-ŋa₂...
...
...<unk>...
...<unk> <unk> <unk> <unk> še₃...
a₂-še₃ an nu-mu-e-tuš ki...i-bi₂ il₂-la-zu ka-na-aŋ₂-ŋa₂ nu-ed₂-en
ki za-e nu-tuš-en e₂-ŋu₁₀ du₃-a inim-zu mu nu-tuku ŋiš
ki za-e nu-til₃-en iri-ŋu₁₀ du₃-a niŋ₂-ŋu₁₀ lib ba-sig₉-ge-en
...gel-le-eŋ₃-ŋa₂ e₂-ŋu₁₀ gul-la du₅-mu-ŋu₁₀ šu dab₅-ba dumu-ŋu₁₀
...e₂-kur-ta e₃-ŋen e₃-a
ud me-e niŋ₂-ŋu₁₀ šu-zu-ta šu la-ba-ra-e₃
{d}en-ki-ke₄ {d}nin-mah-ra mu-na-ni-ib-gi₄-gi₄
inim ka-zu e₃-a a-ba-a i₃-kur₂-re
u₄-mu-ul...<unk> dab₅-ba ur₂-zu-ta šu ŋal₂-ab-ta
{d}nin-mah kiŋ₂-ŋa₂-zu he₂-bi₂-la₂-la₂ šu nu-du₇ ma-dab₅ a-ba-am₃ saŋ mu-un-ŋa₂-ŋa₂
lu₂ me-dim₂-ŋu₁₀ egir-zu-še₃ tuku-a ka-bi šu he₂-bi₂-ŋal₂
ud-da ŋiš₃-ŋu₁₀ me-teš₂ ha-ba-i-i ŋeštug₂ degₓ(RI)-ge-zu he₂-ŋal₂
enkum ninkum
ud...ŋiri₃ šub-šub gu₂...ka tar-zu...
nin₉-ŋu₁₀ a₂ nam-ur-saŋ-ŋa₂...<unk>
šir₃...nam-dub...
diŋir ŋiš tuku-a-bi u₄-mu-ul du₃...e₂-ŋu₁₀...
{d}nin-mah-e en gal {d}en-ki-ke₄ zag nu-mu-ni-in-ša₄
a-a {d}en-ki za₃-mi₂-zu dug₃-ga

Cuneiform:
<SURFACE>
𒌓𒊑𒀀𒋫𒌓𒀭𒆠𒁉𒋫...
𒈪𒊑𒀀𒋫𒈪𒀭𒆠𒁉𒋫...
...𒈬𒉆...
...𒁀𒌅𒌓𒁕𒀀𒁀
𒀭𒂼𒀭𒈹𒉆<unk>𒂠𒁀𒌇𒀀𒁀
𒀭𒂼𒀭𒈹𒀭𒆠𒀀𒁀𒄬𒄬𒆷𒀀𒁀
𒀭𒂼𒀭𒈹...𒁀𒀀𒄫𒅇𒌅𒁕𒀀𒁀
𒀭𒉻𒈠𒁉<unk>...𒋼𒀕𒁉𒂠𒁀𒀊𒆟𒀀𒁀
𒀭𒊹𒊹𒆥𒂷𒀠𒁻𒄀𒌍𒀭𒌉𒌉𒌅𒈝𒅎𒅍𒅍𒂊𒉈
𒀭𒀀𒇉𒅎𒂄𒂄𒅇𒉈𒅖𒁉𒄩𒊏𒇷𒅎𒁾𒁾𒁉𒉈
𒀭𒅎𒄯𒄯𒊑𒉈𒍣𒁉𒅗𒀀𒀭𒈠𒃻𒊑𒉈
𒌓𒁀𒄑𒌆𒉿𒂼𒄷𒄭𒀭𒊹𒊹𒅅𒅅
𒀭𒂗𒆠𒆤𒇉𒌋𒀀𒋩𒊏𒆠𒀭𒈾𒈨𒊮𒁉𒅆𒂍𒉡𒌝𒈨
𒆠𒈿𒉌𒉌𒈿𒅇𒆪𒉡𒌝𒍣𒍣
𒀭𒀀𒅆𒊏𒅎𒉻𒉻𒉈𒀀𒉪𒅅𒉌𒀝𒅎𒈨𒉈
𒇽𒆪𒊏𒉌𒈿𒀀𒊏𒆠𒈿𒁉𒉡𒌝𒍣𒍣𒊏
𒀭𒇉𒆤𒂼𒅆𒁺𒅇𒌅𒀭𒊹𒊹𒊏𒆤𒉈
𒀀𒅆𒊏𒀭𒊑𒂊𒉈𒌉𒉌𒅕𒁀𒅆𒅔𒁺
...𒈬𒌧𒅆𒈿𒅇𒉆𒅇𒈬𒌧𒅆𒆪𒆪𒈾𒉆
...<unk><unk>...
𒈕𒈪𒅕𒋗𒁶𒁶𒈠𒍪...𒄘𒁉𒅎𒄽𒄽𒉈
𒂅𒈬𒈬𒆠𒈿𒍪𒍣𒂵...𒈠𒀠𒆷𒍪𒋫𒈾𒉘𒆬𒍪𒅇𒈬𒂊𒆥𒂷
𒆥𒋧𒈕𒈪𒅕𒂊𒉈𒆤...𒌅𒈝𒁉𒄩𒁀𒌅𒇻𒉈
𒀭𒂗𒆠𒆤𒅗𒂼𒈾𒀭𒇉𒆤𒆠𒈿𒈾𒁀𒋫𒍣
𒄬𒀭𒆬𒆸𒊮𒊨𒅇𒁕𒈾𒋻...
𒄑𒌆𒉿𒄑𒌆𒉿𒎓𒋡𒇷𒋻...𒉆𒆬𒍪𒄷𒄭𒈨𒁶𒃻𒉆𒈠<unk><unk><unk><unk>𒅎𒋫𒀭𒌓𒁺
𒀭𒂗𒆠𒆤𒀉𒉌𒁀𒅆𒅔𒁺𒄑𒌆𒉿𒉌𒆸𒆸𒂊
𒀭𒂗𒆠𒆤𒄷𒄭𒈨𒁶𒉎𒋼𒀀𒈾𒊮𒁉𒄑𒌆𒉿𒋫𒅇𒈬𒉌𒊑𒄀
𒂼𒉌𒀭𒇉𒊏𒅗𒈬𒌧𒈾𒌤𒂊
𒂼𒈬𒄷𒄭𒈬𒃻𒊏𒍪𒉌𒅅𒆷𒀀𒀭<unk>𒉺𒀭𒊑𒂊𒉈𒆟𒉌
𒊮𒅎𒌋𒅗𒍪𒀊𒅗𒅇𒈬𒂊𒉌𒅔𒊹
<unk><unk><unk><unk>𒅎𒈬𒂊𒆸𒆸𒊑𒉈𒍝𒂊𒈨𒁶𒅇𒈬𒂊𒉌𒅅
𒀭𒎏𒈤𒂊𒀭𒋫𒍪𒃶𒀝𒂊
𒀭𒎏𒅊𒀭𒋗𒍣𒀭𒈾𒀭𒎏𒈠𒁕𒀭𒎏𒁈
𒀭𒎏𒈮𒀭<unk><unk><unk>𒀭𒎏𒁯𒈾
𒌅𒌅𒀀𒍪𒄩𒊏𒁺𒁍𒉈
𒂼𒈬𒍝𒂊𒉆𒁉𒅇𒈬𒂊𒋻𒀭𒎏𒈤<unk>𒉺𒁉𒃶𒆟
...𒉌𒆕𒉆𒇽𒍇...
...𒉆𒇽𒍇...
...<unk>𒊕𒂊𒊕...
...𒁶𒍪𒋼𒀊<unk>𒍪𒂵𒀀𒀀𒀭
...<unk>𒂊𒄑𒉢𒈪𒉌𒅔𒅍...
...𒉺𒃶𒍤𒆸𒂊𒈪𒉌𒅔𒊑𒅇𒌅𒈾𒁉𒈬𒊑
𒀭𒂗𒆠𒆤𒆥𒆸𒆸𒁕...𒈪𒉌𒅔𒇲𒊮𒁉𒁀𒄾
𒂼𒉌𒀭𒇉𒀭𒎏𒈤𒂠𒆠𒁉𒃻𒈾𒀀𒀭𒈠𒉌𒅔𒃻
𒄘<unk><unk><unk><unk>𒉣𒉈𒆤𒉆𒋻𒄀𒊕𒃻𒄿𒅎𒅥𒂊
𒀭𒂊𒀭𒂗𒆤𒁉𒂗𒀭𒉡𒁶𒄷𒄭𒂊𒈦𒆬𒄿𒅎𒉈𒉈
𒀭𒊹𒊹𒊏𒆤𒂊𒉈𒅗𒋻𒄿𒅎𒋛𒅋𒇷𒉈
𒂗𒄑𒌆𒉿𒂼𒆷𒀀𒁀𒀀𒄑𒌆𒉿𒉌𒊑𒄀
𒂗𒃲𒀭𒂗𒆠𒆤𒃻𒀝𒀝𒍪𒂠𒀀𒁀𒀀𒉌𒋧𒄀
𒀀𒀀𒌅𒁕𒁶𒈨𒉆𒋻𒋻𒊏𒈨𒍝𒂊𒀠𒈨𒂗𒈾
𒀭𒂗𒆠𒆤𒀭𒎏𒈤𒂊𒁉𒅎𒅘𒅘𒉈𒊮𒁉𒌌𒈬𒌧𒋼
𒀭𒎏𒈤𒂊𒀭𒂗𒆠𒊏𒅗𒈬𒈾𒌤𒂊
𒈨𒁶𒈾𒉘𒇽𒍇𒋫𒊷𒄀𒅆𒌨𒈠𒀠𒆷𒀀𒄰
𒆠𒊮𒄄𒀀𒈬𒈾𒉘𒋻𒉈𒅁𒋧𒄀𒉈𒅁𒅆𒌨𒂊
𒀭𒂗𒆠𒆤𒀭𒎏𒈤𒂊𒈬𒈾𒉌𒅁𒄄𒄄
𒉆𒋻𒊮𒄀𒁺𒀀𒍪𒊷𒄀𒅆𒌨𒈠𒀠𒂵𒀀𒀭𒅆𒌈𒇲
𒀭𒎏𒈤𒂊𒅎𒌋𒅗𒍪𒀊𒀀𒋗𒉌𒈬𒉌𒅔𒋾
𒇽𒄀𒋗𒋙𒋙𒁲𒁲𒉈𒉡𒃵𒇽𒅇𒀀𒀭𒈠𒉌𒅔𒁶
𒀭𒂗𒆠𒆤𒇽𒄀𒋗𒋙𒋙𒁲𒁲𒉈𒉡𒃵𒅆𒂃𒀀𒉌𒋫
𒉆𒁉𒄿𒉌𒅔𒋻𒊕𒈗𒆷𒆤𒀀𒀭𒈠𒉌𒅔𒁺
𒄄𒁉𒄑𒉢𒄄𒄄𒇽𒅆𒂍𒂊𒀀𒀭𒈠𒉌𒅔𒁶
𒀭𒂗𒆠𒆤𒄑𒉢𒄄𒄄𒇽𒅆𒂍𒂊𒅆...
𒉆𒁉𒄿𒉌𒅔𒋻𒉆𒈜𒈪𒉌𒅔𒁀
...𒃲𒃲𒁔𒆷𒅆𒈗𒆷𒆤...
𒄫𒁉...𒈝𒄊𒆪𒁀𒀀...𒄫𒁉𒇽𒇸𒅇𒌅𒁉𒇽𒅇...
...𒄊𒈫𒈝𒄊𒆪𒁀𒅆...𒀭𒂗𒆠𒆤𒇽𒇸𒅇𒌅𒁉𒇽𒅇𒅆𒂃𒀀𒉌𒋫
𒆥...𒆬𒌓𒁶𒈨𒉈𒈠𒉌...𒉆𒁉𒄿𒉌𒅔𒋻𒊕𒈗𒆷𒆤𒅎𒈠𒅆𒅔𒁺
𒄫𒄀𒇽𒀀𒋩𒋩𒊏...
𒀭𒂗𒆠𒆤𒇽𒀀𒋩𒋩𒊏𒅆𒂃𒀀𒉌𒋫
𒀀𒅲𒅲𒈪𒉌𒅔𒋗𒉀𒉆𒋻𒋢𒁉𒀀𒀭𒈠𒉌𒅔𒍣
𒄫𒄫𒄀𒊩𒉡𒅇𒌅𒀀𒀭𒈠𒉌𒅔𒁶
𒀭𒂗𒆠𒆤𒊩𒉡𒅇𒌅𒅆𒂃𒀀𒉌𒋫
𒉆𒁉𒈪𒉌𒅔𒋻𒂍𒊩𒀀𒆤𒀀𒀭𒈠𒉌𒅔𒆕𒍑𒁇𒈬𒉌𒅔𒂃𒂍𒊩𒀀𒄰𒀀𒀭𒈠𒅆𒅔𒁶
𒄫𒁄𒄀𒇽𒋢𒁀𒍑𒉡𒃻𒊩𒆷𒉡𒃻𒀀𒀭𒈠𒉌𒁶
𒀭𒂗𒆠𒆤𒇽𒋢𒁀𒍑𒉡𒃻𒊩𒆷𒉡𒃻𒅆𒂃𒀀𒉌𒋫
𒀭𒂗𒆤𒆠𒃲𒋼𒂊𒈬𒂊𒈬𒉌𒅔𒄷𒈿𒀀
𒅆𒈗𒆷𒆤𒁺𒁍𒉈𒉆𒁉𒀀𒈠𒉌𒅔𒋻
𒀭𒎏𒈤𒂊𒅎𒆸𒋗𒈾𒆠𒀀𒈬𒌧𒊒𒈜𒀸𒈜𒈬𒌧𒃻𒀭𒂗𒆠𒆤𒅎𒋗𒆸𒈾𒆠𒀀𒅔𒊒𒈜𒀸𒉌𒉌𒄀
𒂗𒃲𒀭𒂗𒆠𒆤𒀭𒎏𒈤𒀀𒊏𒅗...
𒇽𒋗𒁶𒈠𒍪𒂠𒉆𒁉𒄿𒉌𒅔𒋻𒃻𒄿𒉌𒅔𒋧
𒂷𒂊𒂵𒈾𒂵𒈬𒊏𒀊𒁶𒍝𒂊𒅇𒌅𒁉𒉆𒁉𒋻𒊏𒀊
𒀭𒂗𒆠𒆤𒈨𒁶𒊕𒂷...𒂵𒅗𒊮𒁀𒀀𒈠𒉌𒁶
𒀭𒎏𒈤𒀀𒊏𒅗𒈬𒌧𒈾𒌤𒂊
𒀀𒍑𒀝𒊮𒊩𒀀𒅗𒊑𒀀𒀀𒊮𒂵𒈾𒊩𒁉𒈬𒌧𒅇𒌅𒀀𒃶𒊮𒊩𒀀𒅗
𒀭𒎏𒈤...𒅇𒌅𒁉𒂠𒀀𒀭𒈪𒉌𒁺
𒊩𒁉𒌓𒁉...<unk><unk>...<unk>𒊮𒁀𒄿𒅔𒊒𒊕𒁉𒅖...
...𒉌𒋛𒅅
𒄄𒁉𒌓𒈬𒌌𒀀𒍝𒀜𒁉𒍼𒂵𒆠𒉆...𒁉𒍼𒂵𒅆𒁉𒍼𒂵𒄘𒁉𒍼𒂵
𒍣𒌀𒌀𒋾𒋩𒋩𒄯𒍼𒂵𒊮𒍼𒂵𒀚𒍼𒂵
𒋗𒁉𒀀𒍝𒀜𒇲𒇲𒅗𒁉𒂠𒃻𒉡𒃻𒈱...𒍢𒊑
𒍠𒊺𒋩𒄊𒋩𒋩𒀀𒃼𒉡<unk>𒀀𒀭𒈠𒉌𒅔𒁶
𒀭𒂗𒆠𒆤𒀭𒎏𒈤𒊏𒅗𒈬𒈾𒌤𒂊
𒇽𒋗𒁶𒈠𒍪𒉆𒄿𒉌𒅔𒋻𒃻...
𒍝𒂊𒇽𒋗𒁶𒈬𒍑𒉆𒁉𒋻𒊏𒀊𒃻...
𒀭𒎏𒈤𒂊𒌓𒈬𒌌𒅆...𒁀𒂊𒄄
𒌓𒈬𒌌𒈬𒈾𒋼𒇷𒈬𒈾𒋻𒋻𒊑𒅗𒂵𒉡𒍪𒂊
𒃻𒅥𒀀𒉌𒂠𒈬𒈾𒀊𒁺𒋗𒉡𒈬𒈾𒁕𒁍𒉈
𒄑𒋽𒅆𒂍𒊮𒉡𒈬𒈾𒈿𒉡𒈬𒁕𒀭𒅅𒅅
𒁺...𒉡𒈬𒁕𒈿𒂍...𒃻...
𒀭𒎏𒈤𒂊𒀭𒂗𒆠𒊏𒅗𒈠...
𒇽𒋗𒁶𒈠𒍪𒇽𒋾𒆷𒅔𒉡𒇽...𒅔𒉡𒅍𒁉𒉡𒈬𒁕
𒀭𒂗𒆠𒆤𒀭𒎏𒈤𒂊𒈬𒈾𒉌𒅁𒄄𒄄
𒇽𒄀𒋗𒋝𒊏𒉆𒈪𒉌𒋻𒃻𒈪𒉌𒅔𒋧
𒇽𒄑𒉢𒄄𒄄𒊏𒉆𒈪𒉌𒋻𒃻𒈪𒉌𒅔𒋧
𒇽𒄊𒈝𒆪𒊏𒉆𒈪𒉌𒋻𒃻𒈪𒉌𒅔𒋧
𒇽𒀀...𒉆𒈪𒉌𒋻...
𒊩...𒉆𒈪𒉌𒋻𒃻...
𒇽...𒉆...
𒎐𒈬...
...
<unk>...
...
𒉘𒂷...
<unk><unk>...
𒉘𒂷...
𒉘𒂷...
...
...<unk>...
...<unk><unk><unk><unk>𒂠...
𒀉𒂠𒀭𒉡𒈬𒂊𒆪𒆠...𒄿𒉈𒅍𒆷𒍪𒅗𒈾𒉘𒂷𒉡𒌓𒁺𒂗
𒆠𒍝𒂊𒉡𒆪𒂗𒂍𒈬𒆕𒀀𒅗𒍪𒈬𒉡𒌇𒄑
𒆠𒍝𒂊𒉡𒋾𒂗𒌷𒈬𒆕𒀀𒃻𒈬𒈜𒁀𒋛𒄀𒂗
...𒄃𒇷𒉘𒂷𒂍𒈬𒄢𒆷𒂅𒈬𒈬𒋗𒆪𒁀𒌉𒈬
...𒂍𒆳𒋫𒌓𒁺𒁺𒌓𒁺𒀀
𒌓𒈨𒂊𒃻𒈬𒋗𒍪𒋫𒋗𒆷𒁀𒊏𒌓𒁺
𒀭𒂗𒆠𒆤𒀭𒎏𒈤𒊏𒈬𒈾𒉌𒅁𒄄𒄄
𒅗𒅗𒍪𒌓𒁺𒀀𒀀𒁀𒀀𒉌𒉽𒊑
𒌓𒈬𒌌...<unk>𒆪𒁀𒌫𒍪𒋫𒋗𒅅𒀊𒋫
𒀭𒎏𒈤𒆥𒂷𒍪𒃶𒉈𒇲𒇲𒋗𒉡𒌌𒈠𒆪𒀀𒁀𒀀𒀭𒊕𒈬𒌧𒂷𒂷
𒇽𒈨𒁶𒈬𒂕𒍪𒂠𒌇𒀀𒅗𒁉𒋗𒃶𒉈𒅅
𒌓𒁕𒍑𒈬𒈨𒌨𒄩𒁀𒄿𒄿𒄑𒌆𒉿𒊑𒄀𒍪𒃶𒅅
𒂗𒉽𒅊𒉣𒈨𒂬𒎏𒉽𒅊𒉣𒈨𒂬
𒌓...𒄊𒊒𒊒𒄘...𒅗𒋻𒍪...
𒎐𒈬𒀉𒉆𒌨𒊕𒂷...<unk>
𒂡...𒉆𒁾...
𒀭𒄑𒌇𒀀𒁉𒌓𒈬𒌌𒆕...𒂍𒈬...
𒀭𒎏𒈤𒂊𒂗𒃲𒀭𒂗𒆠𒆤𒍠𒉡𒈬𒉌𒅔𒁺
𒀀𒀀𒀭𒂗𒆠𒍠𒊩𒍪𒄭𒂵